Wikiloc - 238. Senderisme en tren: de Ripoll a Campdevànol pel cim del Catllar i les Basses Fredes seguint part del SL C-12
Senderisme en tren
Senderisme en tren on Wikiloc
238. Senderisme en tren: de Ripoll a Campdevànol pel cim del Catllar i les Basses Fredes seguint part del SL C-12 on Wikiloc

238. Senderisme en tren: de Ripoll a Campdevànol pel cim del Catllar i les Basses Fredes seguint part del SL C-12
LA TRAVESSA Agradable travessa entre les estacions de Ripoll i de Campdevànol que ens portarà a recórrer en part el SL C-12, un sender circular de petit recorregut de prop de 9 km amb inici i final a l'aparcament d'Ordina de Ripoll. Us proposem de seguir la primera part d'aquest sender local fins al cim del Catllar (1.122 m), un dels quatre miradros clàssics de Ripoll (els altres són el turó de Sant Antoni (1.072 m), el turó de Sant Roc (934 m) i el turó de Sant Bartomeu (907 m). Per acabar la travessa, però, enlloc de tornar a Ripoll seguint per un tram de sender asfaltat (tot i que té el seu interès) que ressegueix el ri Freser, tombarem al nord per acostar-nos fins a Campdevànol tot recorrent un interessant corriol que creua el torrent d'Estiulella. La ruta té diversos al·licients. Un dels destacats és el Catllar, cim que acull les restes de l'ermita de Santa Maria del Catllar. Dalt d'una de les seves parets hi ha el que segurament sigui el vèrtex geodèsic més sorprenent dels que haureu vist mai. Està situat just a sobre d'una ruïnosa pared de l'antiga ermita, sense accés i amenaçant de caure en qualsevol moment. Encara conserva al capdamunt l'inici rovellat del que un dia va ser una escala de ferro. L'altre gran al·licient de la caminada son sens dubte les Basses Fredes, uns petits tolls situats a la part baixa de la riera de Cauvell. Són petites però permeten un bany. Però compte, el segon cop que les vam visitar hi havia una vaca morta a la zona! Tampoc cal oblidar la mateixa estació de Ripoll , una de les més interessants de casa nostra. Al voltant d'aquesta infraestructura es pot visitar l'antic edifici de viatgers, amb la seva torre que replica la de Santa Maria de Ripoll, una antiga màquina de tren del transpirinenc (model 1000), i el pont de Calatrava sobre el Freser. ELS SENDERS Com comentàvem més amunt, la base de la ruta és el SL C-12 Sender de Santa Maria del Catllar. Des de l'estació enllaçarem amb el camí al Pla de la Bandera, des d'on el seguirem fins al cim del Catllar. Des d'aquest punt, però, enlloc de seguir-lo de baixada pel vessant nord en direcció al coll Roig i a la font dels Tres Plans (però que visitarem més endavant), continuarem una estona més seguint la carena de Vilardell a través d'un bonic corriol emboscat en direcció a la collada de Bufatals. Abans d'arribar a aquesta collada prendrem un corriol (escadusseres marques de pintura blanca) que connecta de nou amb el sender. La part baixa està destrossat pel pas indegut de motos de trial. Seguirem de nou el SL a fi de visitar la font dels Tres Plans, i més avall, les Basses Fredes. Quan siguem a tocar del Pla d'Ordina i abans de creuar les vies del tren, seguirem les marques grogues d'Itinerànnia. DIFICULTAT Ruta sense dificultats destacables. La pujada al Catllar té trams drets. També és força dreta la baixada des de la carena de Vilardell. La part baixa és utilitzada per motos de trial per a la seva pràctica "esportiva", amb el que el camí no és del tot clar com hauria de ser i sol estar una mica desfet. Qualsevol variant de camí que ens porti avall servirà. ELS TRENS INICI: estació de Ripoll. Línia R3 de Rodalies Barcelona-Puigcerdà. La parada és al barri de l'estació, una mica apartada del centre, però amb diferents serveis situats al carrer on dona l'estació (carrer Progrès). FINAL: estació de Campdevànol. De la mateixa linia de rodalies que la de sortida. No gaire lluny del centre de la vila i del carrer Gombrèn (Gi-401), carretera que uneix la C-17 amb Gombrèn. Podeu consultar aquí els HORARIS DE RODALIES DE CATALUNYA.